Waħda mill-ġranet l-aktar xitwin kemm ili ngħix il-Belġju. Ir-riħ u l-borra mill-bieraħ filgħaxija ma qatgħu xejn u baqgħu għaddejjin illum ukoll. M'oħxon kwantità ta' borra fit-toroq. Min jieħu ħsiebhom mid-dehra kienu diġà refgħu għall-istaġun u nqabdu fuq sieq waħda. Kesħa. Lanqas noħroġ niġri ma nista', meta suppost qed nagħmel l-itwal ġirjiet għal qabel il-maratona li jmissni x-xahar id-dieħel. Jixraq, allura, li niftakar f'waħda mill-okkażjonijiet meta l-aktar qatt ħassejt sħana u għatx, proprju hawnhekk fil-Belġju fejn ħafna nies jgħidu ma jagħmilx sajf. Dar-ritratt ħadtu fi Spa. Mort nimxi f'waħda minn bosta passiġġati qalb is-siġar li kelli mmarkati fuq mappa t'hemmhekk. Siegħa qabel ħadt dar-ritratt intasabt quddiem mejda fuq bankina, u ordnajt Coca wieħed wara l-ieħor wara l-ieħor. Mejjet kont bl-għatx. Komplejt fuq rotta oħra, erġajt qalb is-siġar u dawwart il-kamera 'l fuq. Kemm hu isbaħ is-sajf milli l-borra!